जागरण संवाददाता, हापुड़

प्रदेश के मुख्यमंत्री द्वारा बदमाशों के खिलाफ सख्ती दिखाने के लिए दी गई छूट का डर बदमाशों पर स्पष्ट दिखाई देने लगा है। बृहस्पतिवार को 15 हजार के इनामी लुटेरे अंकित ने पुलिस मुठभेड़ में मारे जाने के डर से बाबूगढ़ थाने में आत्मसमर्पण कर दिया है। उसने अपने गांव के लोगों के साथ थाने में पहुंच कर थाना प्रभारी से कहा Þसाहब मुझ पर 15 हजार रुपये का ईनाम घोषित है। अब मैं स्वयं आया हूं, कृपया मुझे गिरफ्तार कर लो।' माना जा रहा है कि इन दिनों प्रदेश की पुलिस द्वारा बदमाशों के प्रति अपनाए गए सख्त रवैये के चलते उसके मन में डर पैदा हो गया कि पुलिस कहीं उसका किसी मुठभेड़ में काम-तमाम न कर दे। बृहस्पतिवार की रात को ट्रैक्टर ट्राली में सवार महिला पुरुष बाबूगढ़ थाने पहुंचे। उनके साथ आए एक व्यक्ति ने पुलिस को बताया कि वह 15 हजार रुपये का इनामी अंकित है, उसे गिरफ्तार कर लिया जाए। यह सुनते ही वहां मौजूद पुलिस कर्मी हक्के-बक्के रह गए। इस पर पुलिस ने तुरंत ही अंकित को गिरफ्तार कर लिया। आरोपी ने लूट में प्रयुक्त तमंचा भी पुलिस को सौंप दिया।

प्रदेश की वर्तमान सरकार द्वारा प्रदेश में बदमाशों का सफाया करने का आदेश दिए जाने के बाद पुलिस ने सख्त रवैया अपना लिया है। पुलिस मुख्यमंत्री द्वारा आपराधिक प्रवृत्ति के लोगों को दी गई चेतावनी के बाद बदमाशों का सफाया करने में जुट गई है। समाचार पत्रों में प्रतिदिन उत्तर प्रदेश में किसी ने किसी बदमाश के मारे जाने अथवा गिरफ्तार किए जाने के समाचार पढ़ने को मिल रहे हैं। पुलिस का खौफ बदमाशों को अब पुलिस द्वारा मार दिए जाने का डर सताने लगा है। अब जेल में बंद बड़े बदमाशों का बाहर काम संभाल रहे बदमाशों को भी पुलिस ने निशाना बनाना शुरू कर दिया है। पुलिस के भय से बृहस्पतिवार की रात 15 हजार के एक ईनामी बदमाश ने बाबूगढ़ थाने में आत्मसमर्पण कर दिया। लूट के मामले में इस आरोपी की पुलिस तलाश कर रही थी।

अपर पुलिस अधीक्षक राम मोहन ¨सह ने बताया कि 15 हजार रुपये के इनामी बदमाश अंकित ने बृहस्पतिवार को बाबूगढ़ थाने में आत्मसमर्पण कर दिया। 22 दिसंबर को जिला मेरठ के गांव मुंडाली का रहने वाला नईम कार में सवार होकर गांव भमैड़ा में अपनी रिश्तेदारी में आ रहा था। रास्ते में बाइक सवार दो बदमाशों ने उससे नकदी और कार लूट ली। पीड़ित ने विरोध किया तो उसे गोली मारकर गंभीर रूप से घायल कर दिया। इस मामले में एक बदमाश को बाबूगढ़ पुलिस पहले ही गिरफ्तार कर जेल भेज चुकी है। जबकि इस वारदात का मुख्य आरोपी जिला बुलंदशहर के थाना औरंगाबाद के गांव मनोहर गढ़ी निवासी अंकित फरार चल रहा था। काफी प्रयास किए जाने के बावजूद अंकित का पता नहीं लग पा रहा था। इस कारण पुलिस ने अंकित को पकड़वाने वाले को 15 हजार का ईनाम देने की घोषणा की थी।

बदमाश को पकड़ने के लिए पुलिस द्वारा लगातार दी जा रही दबिश से वह काफी भयभीत हो गया। बृहस्पतिवार रात वह ट्रैक्टर-ट्रॉली में अपने परिजन व ग्रामीणों के साथ बाबूगढ़ थाने पहुंच गया।

जिले में अब तक हो चुकी हैं 22 मुठभेड़

प्रदेश में सत्ता बदलने के बाद अब तक जिले में बदमाशों और पुलिस के बीच 22 से अधिक मुठभेड़ हो चुकी हैं। इन मुठभेड़ों में 52 बदमाशों को गिरफ्तार किया गया है। दो बदमाश आमने-सामने की मुठभेड़ में मारे गए और लगभग एक दर्जन अपराधियों के पैरों में गोली मारकर उन्हें घायल कर गिरफ्तार किया गया।

Posted By: Jagran

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस